送僧歸保寧
作者：秦觀
朝代：宋

paragraphs: 西湖環岸皆招提，樓閣晦明如卧披。
保寧復在最佳處，水光四合無端倪。
車塵不來馬足斷，時有海月相因依。
上人弱齡已隸此，心目所證惟瑰琦。
白玉芙蓉出清沼，天然不受緇塵擾。
坐客一語不入意，目如明星視飛鳥。
冠切雲兮佩玉難，上人顧之真等閑。
應緣聊入人間世，興盡却歸湖上山。
伊余久欲窺禹穴，矧今仲父官東越。
行挽秋風入剡溪，爲君先醉西湖月。